集韵

《集韵》是古辰光个一部中文韵书，搭《礼部韵略》一淘编写于宋仁宗景祐四年（公元1037年），距今年。据李燾《说文解字五音谱叙》记载，宋仁宗景祐四年，即《广韵》颁行后29年，宋祁、郑戬上书拨仁宗，批评《广韵》多用旧文，“繁省失当，有误科试”。另据王应麟《玉海》记载，贾昌朝也勒同时上书批评宋真宗景德年间编个《韵略》是“多无训释，疑混声、重叠字，举人误用”。个么仁宗皇帝就下仔命令，叫丁度等人重修箇两部韵书。乃么勒海景祐四年当年头里就完成仔《礼部韵略》，又过仔两年光景，勒仁宗宝元二年（公元1039年）《集韵》也完成哉。

《集韵》是《广韵》个改正版，仍旧分206韵，只必过韵母用字，部分韵目个次序搭仔韵目下头所注个韵字同用、独用个规定有一滴滴两样。从王仁昫个《刊谬补缺切韵》开始，直到孙愐个《唐韵》，韵字侪加入注释，外加引文侪有得出处，个咾韵书同时也有辞书搭字典个功能。《集韵》搭《广韵》主要个弗同之处是在于《集韵》收字多，外加收个异体字邪气多。一个字弗管是正体、古体、或体、俗体，全部收进，一个字可以多到八九种写法。《集韵》拢总收勒53525个字，比同时代个《广韵》多收仔27331个字。缺点呢，是对字个来源呒啥说明，字训以《说文解字》为根据，反切大多采自《经典释文》。

分类:语言学书籍
分类:宋朝书籍